Atbildes uz 2024. gada 5. jūnija e-pastā saņemtajiem biedrības “Latvijas Pašvaldības savienība” jautājumiem.

Finanšu ministrija kā Eiropas Savienības fondu uzraudzības komitejas sekretariāts (turpmāk – sekretariāts) sniedz viedokli par 2024. gada 5. jūnijā saņemto biedrības “Latvijas Pašvaldības savienība” (turpmāk – LPS) e-pastu “Jauna UK 21-27 rakstiskā procedūra (KPP\_21-27\_groz)”:

1. **Vai** jūsu minētā dokumenta (šeit un turpmāk- grozījumi Eiropas Savienības kohēzijas politikas programmā 2021.-2027.gadam) **saskaņošana pēc noklusējuma ir darbība** likuma “Par interešu konflikta novēršanu valsts amatpersonu darbībā” 4. panta 2.2 daļas 1) vai 2) apakšpunktā minētajā izpratnē, norādot kura apakšpunkta un kādā apjomā?  (4*. panta 2.2 daļas 1) vai 2) apakšpunkti:1) pilda uzraudzības, kontroles vai sodīšanas funkcijas attiecībā uz personām, kuras nav to tiešā vai netiešā pakļautībā;3) pieņem tādu lēmumu, kas skar piešķirtā finanšu atbalsta izlietojumu*)

**Atbilde:** Eiropas Savienības fondu 2021. – 2027. gada plānošanas perioda uzraudzības komitejai (turpmāk – UK) apstiprināšanai virzītie Eiropas Savienības kohēzijas politikas programmas 2021.-2027.gadam (turpmāk – Programmas) grozījumi satur informāciju par finansējuma pārdalēm starp specifiskajiem atbalsta mērķiem, prioritātēm un politikas mērķiem, kā arī fondiem, attiecīgi minētie grozījumi vērtējami kā tādi, par kuriem nepieciešams UK lēmums un tie pēc būtības skar jautājumus par finanšu izlietojumu, attiecīgi **atbilst likuma “Par interešu konflikta novēršanu valsts amatpersonu darbībā” 4.panta 2.2 daļas 3.punkta nosacījumiem.**

Atbilstoši spēkā esošā UK reglamenta[[1]](#footnote-1) 51.2. apakšpunktam “51.2. ja noteiktajā termiņā par apstiprināmajiem dokumentiem nav saņemti komentāri, dokumentus uzskata par saskaņotiem”, attiecīgi UK dalībniekam nereaģējot uz iespēju UK rakstiskās procedūras ietvaros izteikt viedokli, tiek pieņemts, ka ir saņemts atbalsts virzītajam lēmumprojektam. Attiecīgi UK reglamentā paredzētās procedūras ietvaros attiecībā uz lēmumu pieņemšanu rakstiskās procedūras ietvaros šāda darbība **atbilst likuma “Par interešu konflikta novēršanu valsts amatpersonu darbībā” 4.panta 2.2 daļas 3. punktam**.

1. **Vai** jūsu atsūtītā dokumenta **saskaņošana, atbildot uz jūsu e-pastu, ir darbība** likuma “Par interešu konflikta novēršanu valsts amatpersonu darbībā” 4. panta  2.2 daļas 1) vai 2) apakšpunktā  minētajā izpratnē, norādot kura apakšpunkta un kādā apjomā?

**Atbilde:** UK locekļa atbilde uz UK sekretariāta e-pastu ir **darbība, kas atbilst likuma “Par interešu konflikta novēršanu valsts amatpersonu darbībā” 4.panta 2.2 daļas 3.punktam, ņemot vērā iepriekšējā punktā sniegto skaidrojumu.** UK lēmumus pieņem gan vienojoties klātienes vai attālinātajās sēdēs, gan rakstiskajās procedūrās. Konkrētajā gadījumā lēmums tiek pieņemts rakstiskajā procedūrā.

1. **Vai** jūsu atsūtītā dokumenta **nesaskaņošana, atbildot uz jūsu e-pastu**, ir darbība likuma “Par interešu konflikta novēršanu valsts amatpersonu darbībā” 4. panta  2.2 daļas 1) vai 2) apakšpunktā  minētajā izpratnē, norādot kura apakšpunkta un kādā apjomā?

**Atbilde:** UK locekļa atbilde uz UK sekretariāta e-pastu (t.sk. jautājuma nesaskaņošana) ir **darbība, kas atbilst likuma “Par interešu konflikta novēršanu valsts amatpersonu darbībā” 4.panta 2.2 daļas 3.punktam, ņemot vērā iepriekšējā punktā sniegto skaidrojumu.**

1. **Ja** vai  nu saskaņošana pēc noklusējuma vai saskaņošana, vai nesaskaņošana atbildot uz e-pastu **ir darbība** minētā likuma izpratnē, lūdzu **precīzu uzziņu par manu tiesību ierobežojumiem**, veicot šādu darbību likuma “Par interešu konflikta novēršanu valsts amatpersonu darbībā” izpratnē:
   1. Vai man ir jāvērtē mana un manu radinieku un darījumu partneru ieinteresētība šāda dokumenta saskaņošanā likuma “Par interešu konflikta novēršanu valsts amatpersonu darbībā” 11.panta izpratnē  (*Valsts amatpersonai ir aizliegts, pildot valsts amatpersonas pienākumus, sagatavot vai izdot administratīvos aktus, veikt uzraudzības, kontroles, izmeklēšanas vai sodīšanas funkcijas, slēgt līgumus vai veikt citas darbības, kurās šī valsts amatpersona, tās radinieki vai darījumu partneri ir personiski vai mantiski ieinteresēti*.) Kādā veidā šo ieinteresētību jāvērtē, ja jūsu dokuments neparedz garantētu mantisku vai cita veida labumu nevienai privāto tiesību personai, ne fiziskai, ne juridiskai, bet iespējamu labumu ļoti plašam saņēmēju lokam, konkrētos saņēmējus izvēloties konkursos? Gadījumā ja jūsu dokuments paredz kādām privāto tiesību  personām garantētu labumu un man jāvērtē 11.pantā noteiktais ierobežojums, lūdzu atsūtīt precīzu sarakstu.

**Atbilde:** Atkārtoti izvērtējot UK rakstiskās procedūras ietvaros saskaņošanai virzīto dokumentu saturu, secinām, ka **2024. gada 31. maijā uzsāktās UK rakstiskās procedūras – grozījumi Programmā neietver informāciju tādā detalizācijā un apjomā (Programmā nav norādīti plānotie finansējuma saņēmēji, konkrēti atbalstāmie objekti vai teritorijas), lai būtu identificējama konkrēta iespējama UK locekļa interešu konflikta situācija**, jo Programmā atbilstoši Kopīgo noteikumu regulas[[2]](#footnote-2) V pielikumā noteiktajai struktūrai un detalizācijai nav iekļauta tik detalizēta informācija.

1. Vai šādas darbības veikšana nozīmē likuma “Par interešu konflikta novēršanu valsts amatpersonu darbībā”10.panta septītajā daļā noteiktos ierobežojumus (*Valsts amatpersonai divus gadus pēc tam, kad tā pieņēmusi lēmumu vai piedalījusies lēmuma pieņemšanā par publisko iepirkumu, partnerības iepirkumu, sabiedrisko pakalpojumu sniedzēju iepirkumu vai koncesiju, par publiskas personas finanšu līdzekļu piešķiršanu vai veikusi uzraudzības, kontroles, izmeklēšanas vai sodīšanas funkcijas, vai administrējusi maksātnespējas procesu, ir aizliegts iegūt tāda komersanta mantu, kā arī kļūt par tādas komercsabiedrības dalībnieku, akcionāru, biedru vai ieņemt amatus komercsabiedrībā, attiecībā uz kuru šī valsts amatpersona, pildot savus pienākumus, pieņēmusi lēmumu vai piedalījusies lēmuma pieņemšanā par publisko iepirkumu, partnerības iepirkumu, sabiedrisko pakalpojumu sniedzēju iepirkumu vai koncesiju par publiskas personas finanšu līdzekļu piešķiršanu vai veikusi uzraudzības, kontroles, izmeklēšanas vai sodīšanas funkcijas, vai administrējusi maksātnespējas procesu.)*

**Atbilde: Atbildot uz turpmākajiem jautājumiem lūgums ņemt vēra iepriekšējā punktā sniegto atbildi par konkrēto dokumentu detalizācijas pakāpi un attiecīgi vēršam uzmanību, ka tie pēc būtības neskar konkrētajā gadījumā izskatāmo dokumentu apjomu un būtību.**

1. Ja ir apstiprinoša atbilde, ka šī darbības veikšana, nozīmēs 10.panta septītajā daļā noteiktos ierobežojumus, lūdzu nosūtīt visu komersantu sarakstu attiecībā uz kuriem izpildīsies šis ierobežojums
2. Vai šādas darbības veikšana nozīmē likuma “Par interešu konflikta novēršanu valsts amatpersonu darbībā”13.2  pantā noteiktos ierobežojumus ( *(1) Valsts amatpersonai ārpus amata pienākumu pildīšanas ir aizliegts pieņemt dāvanas, ja attiecībā uz dāvinātāju valsts amatpersona divu gadu laikā pirms dāvanas saņemšanas ir sagatavojusi vai izdevusi administratīvos aktus vai veikusi uzraudzības, kontroles, izmeklēšanas vai sodīšanas funkcijas, vai administrējusi maksātnespējas procesu, kā arī slēgusi līgumus vai veikusi citas ar amata pienākumu pildīšanu saistītas darbības. (2) Ja valsts amatpersona ārpus amata pienākumu pildīšanas ir pieņēmusi dāvanas no fiziskajām vai juridiskajām personām, tā nav tiesīga attiecībā uz dāvanas devēju divu gadu laikā pēc dāvanas saņemšanas sagatavot vai izdot administratīvos aktus vai veikt uzraudzības, kontroles, izmeklēšanas vai sodīšanas funkcijas, vai administrēt maksātnespējas procesu, kā arī slēgt līgumus vai veikt citas ar amata pienākumu pildīšanu saistītas darbības.)*
3. Ja ir apstiprinoša atbilde, ka šī darbības veikšana, nozīmēs 13.2  pantā noteiktos ierobežojumus, lūdzu nosūtīt visu fizisko un juridisko personu sarakstu attiecībā uz kuriem izpildīsies šis ierobežojums.

1. Apstiprināts 2023.gada 26.janvarī Eiropas Savienības fondu 2021.–2027.gada plānošanas perioda uzraudzības komitejas sēdē; pieejams - [2\_reglaments\_uk\_21-27\_26012023.pdf (esfondi.lv)](https://www.esfondi.lv/uk_ak_2021_2027_assets/04_saistosie_dokumenti/2_reglaments_uk_21-27_26012023.pdf) [↑](#footnote-ref-1)
2. Eiropas Parlamenta un Padomes 2021.gada 24.jūnija regula Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai; https://eur-lex.europa.eu/legal-content/LV/TXT/HTML/?uri=CELEX:32021R1060&qid=1625116684765&from=EN [↑](#footnote-ref-2)